Be to, vykstant konsultacijoms dėl kvietimo teikti įrodymus pagal kapitalo rinkų sąjungos iniciatyvą, kurios vyko nuo 2015 m. rugsėjo 30 d. iki 2016 m. sausio 31 d., 278 respondentai pateikė pastabų, kuriuose daugiausia dėmesio skyrė ERIR nuostatoms. Siekiant susidaryti teisingą ir subalansuotą esamos ERIR įgyvendinimo padėties ir sunkumų, su kuriais susiduriama, vaizdą, nuspręsta palaukti informacijos dėl šios iniciatyvos, kuri būtų tinkamas ERIR peržiūros pagrindas. Išsami per konsultacijas dėl ERIR įgyvendinimo gautų atsakymų santrauka pateikiama atsiliepimų suvestinėje.

Iki 2007 m. finansų krizės reguliavimo institucijoms trūko informacijos apie veiklą išvestinių finansinių priemonių rinkoje; tai reiškė, kad tol, kol įvairi rizika netapo faktu, ji galėjo likti nepastebėta. Be to, sandorio šalies kredito rizika tarp ne biržos išvestinių finansinių priemonių sandorio šalių dažnai nebuvo mažinama, todėl, vienai iš sandorio šalių nebesugebant įvykdyti prisiimtų įsipareigojimų, galėjo būti patirta nuostolių. Dėl didelės sandorių šiose rinkose apimties ir rinkos dalyvių tarpusavio susietumo tokie nuostoliai galėjo kelti didesnę grėsmę finansų sistemai.

c) EVPRI atlikta pagrindinių sandorio šalių priežiūros sistemos veikimo, įskaitant priežiūros kolegijų veiksmingumą, atitinkamus balsavimo sąlygas, nustatytas 19 straipsnio 3 dalyje, ir EVPRI vaidmenį, ypač suteikiant veiklos leidimus pagrindinėms sandorio šalims, peržiūra. EVPRI nurodo tam tikrus atvejus, kuriais turėtų būti sukurti bendri metodai, ypač ERIR 15 ir 49 straipsniuose numatytų procesų taikymo metodai. Iš per konsultacijas gautos informacijos matyti, kad šių straipsnių taikymo išaiškinimu labai domėtasi. Europos institucijos toliau svarstys priežiūros konvergenciją ir viešai skelbiamus šių straipsnių taikymo kriterijus;

Be to, kai kurių trečiųjų valstybių institucijos susiduria su teisinėmis problemomis vykdydamos susitarimus (t. y. sudarydamos tarptautinį susitarimą), kurių pagal ERIR šiuo metu reikia dėl abipusės prieigos prie sandorių duomenų saugyklose laikomų duomenų. Todėl turėtų būti išnagrinėti kiti galimi prieigos prie sandorių duomenų saugyklų duomenų suteikimo trečiųjų valstybių institucijoms būdai, kuriais būtų užtikrintos tinkamos apsaugos priemonės.

Daugelis respondentų atkreipė dėmesį į patobulinimus, kurie galėjo būti padaryti sandorių duomenų saugyklų lygmeniu, kad duomenų surinkimas būtų veiksmingesnis, visų pirma Sąjungos sandorių duomenų saugykloms taikant bendras metodikas. Be to, EVPRI teigė, kad siekiant užtikrinti veiksmingą priežiūrą, gali tekti padidinti baudas sandorių duomenų saugykloms.

Pranešimų teikimo sandorių duomenų saugykloms tema gauta daug atsakymų iš rinkos dalyvių ir valdžios institucijų. Respondentai, visų pirma verslo asociacijos ir bendrovės, taip pat valdžios institucijos, konsultantai, NVO ir profesinės sąjungos teigė, kad šiuo metu daugelis dviejų sandorio šalių, susijusių su tuo pačiu sandoriu, pateiktų pranešimų sandorių duomenų saugyklose nėra tiksliai suderinti. Tai iš dalies siejama su neaiškumu, ką ir kaip reikia pateikti pranešimuose, ir sandorių duomenų saugyklų reikalavimų skirtumais. Be to, respondentai teigė, kad reikalavimus būtų galima gerokai supaprastinti neprarandant svarbiausių duomenų, ypač duomenų, susijusių su biržinėmis išvestinėmis finansinėmis priemonėmis. Respondentai taip pat abejojo, ar dėl sunkumų pateikiant tikslius duomenis ir jų suderinimo duomenys tokie patikimi ir tinkami naudoti, kokie turėtų būti. Galiausiai, respondentai abejojo reikalavimo pranešti apie prieš pranešimų teikimo prievolės taikymo pradžią vykdytus sandorius (angl. backloading) naudingumu, nes šiuos duomenis labai sunku pateikti (jie apima išvestines finansines priemones, kurių sandoriai buvo sudaryti anksčiau, nei sandorio šalys galėjo žinoti, kokia informacija turi būti saugoma ir pateikiama pranešimuose), todėl šis reikalavimas laikomas vis mažiau naudingu, nes jis susijęs su ankstesnių laikotarpių duomenimis, kurie reguliavimo institucijoms nėra itin svarbūs.

Tarpuskaitos prievoles galima iš dalies pakeisti arba panaikinti techniniais reguliavimo standartais, tačiau šis procesas gali trukti kelis mėnesius. Be to, yra aplinkybių, kurias būtų galima numatyti, kai, siekiant išvengti rinkos sutrikdymo, gali prireikti paspartinto tarpuskaitos prievolės galiojimo sustabdymo proceso. Todėl Komisija teikiamame pasiūlyme dėl pagrindinių sandorio šalių gaivinimo ir pertvarkymo pasiūlys tarpuskaitos prievolės galiojimo sustabdymo tų šalių pertvarkymo tikslais mechanizmą ir apsvarstys galimybę išplėsti tarpuskaitos prievolės galiojimo sustabdymo taikymo sritį kitais tinkamais tikslais.

Sandorio šalių, kurioms taikomi ERIR reikalavimai, aprėpties klausimu respondentai pažymėjo, kad dėl ribotų išteklių ir mažos patirties, laikydamosi reikalavimų, ypač ataskaitų teikimo reikalavimų, ne finansų sandorio šalys susiduria su dideliais sunkumais. Atsižvelgdamos į šių sunkumų reikšmę, daug ne finansų sandorio šalių abejojo, ar tokios sandorio šalys kelia tokio dydžio sisteminę riziką, kokia pateisintų tolesnį ERIR reikalavimų taikymą. Respondentai taip pat atkreipė dėmesį į tai, kad ERIR ne finansų sandorio šalių atžvilgiu atrodo daug griežtesnis negu daugelis panašių trečiųjų valstybių reguliavimo tvarkų.

Todėl derėtų įvertinti, ar siekiant susidoroti su sunkumais, su kuriais susiduria ne finansų sandorio šalys, reikėtų patikslinti esminių ERIR numatytų reikalavimų taikymo sritį.

Tokie patikslinimai galėtų apimti teisinių pareigų ne finansų sandorio šalims vykdyti operacinės rizikos mažinimo reikalavimus panaikinimą ir pranešimų apie savo sandorius teikimo supaprastinimą. Tačiau siekiant toliau siekti esminių su finansiniu stabilumu susijusių ERIR tikslų, šie reikalavimai neturėtų būti visiškai netaikomi tokiems sandoriams. Reikėtų išnagrinėti galimybes ir apsvarstyti: a) ar finansų sandorio šalys turėtų pateikti išvestinių finansinių priemonių duomenis ne finansų sandorio šalių vardu, b) ar finansų sandorio šalys, o ne ne finansų sandorio šalys, turėtų užtikrinti, kad operacinės rizikos mažinimo reikalavimai būtų taikomi sandoriams su ne finansų sandorio šalimis, ir c) ar ne finansų sandorio šalys turėtų būti atleistos nuo pareigos pranešti apie savo grupės vidaus sandorius.

Be to, savo ataskaitoje EVPRI pateikė naujų įžvalgų apie ne finansų sandorio šalių veiklą nustačius ERIR pranešimų teikimo reikalavimus. Iš EVPRI išvadų matyti, kad ne finansų sandorio šalys gali manyti, kad atleidimą nuo rizikos draudimo sunku stebėti ir taikyti praktiškai. Tai galėtų lemti nenuoseklų ne finansų sandorio šalių reguliavimą Sąjungoje. Iš turimų duomenų matyti, kad ne finansų sandorio šalys yra mažai susietos su finansų sistema, nes visose rinkose jos sudaro sandorius su labai nedaug sandorio šalių – vidutiniškai su 1–2 sandorio šalimis vienam subjektui, o finansų sandorio šalys – vidutiniškai su 31 sandorio šalimi vienam subjektui.

Remiantis EVPRI pateikta informacija, galima daryti išvadą, jog kai kurios ne finansų sandorio šalys mano, kad dabartinio metodo taikymas pagal ERIR yra per didelė našta ir kad pagal dabartinį metodą iš esmės sumažinti sisteminės rizikos negalima. Vis dėlto manoma, kad svarstant ne finansų sandorio šalių sisteminę svarbą, rizikos draudimo veiklos pobūdis yra svarbus veiksnys, nes to rizikos draudimo subjektai paprastai nėra labai įsiskolinę ir pagrindines priešpriešines pozicijas laiko savo ne biržos išvestinių finansinių priemonių sutartims.

Todėl, atsižvelgiant į ne finansų sandorio šalių ribotą susietumą, kuris, kaip matyti iš esamų duomenų, yra finansų sistemoje, taip pat turėtų būti toliau svarstoma, ar tarpuskaitos ir garantinių įmokų reikalavimai turėtų būti taikomi visoms ne finansų sandorio šalims, ar tik kai kurioms iš jų, remiantis jų veiklos išvestinių finansinių priemonių rinkose veiklos apimtimi ir rūšimi.

Tokio svarstymo metu turėtų būti atsižvelgiama į tai, kad įgyvendinus II-ąją finansinių priemonių rinkų direktyvą (FPRD II) kai kurios ne finansų sandorio šalys gali būti perklasifikuotos.

b) Mažos finansų sandorio šalys

Be sunkumų, su kuriais susiduria ne finansų sandorio šalys, mažos finansų sandorio šalys ir verslo asociacijos taip pat pabrėžė, kad imdamosi ribotos išvestinių finansinių priemonių veiklos jos susiduria su dideliais sunkumais, kad gautų prieigą prie tarpuskaitos, kuri reikalinga būsimoms tarpuskaitos prievolėms vykdyti. Respondentai manė, kad pagrindinė to priežastis buvo sverto koeficiento reikalavimai, kuriuos tarpuskaitos nariai numatė pagal Kapitalo reikalavimų reglamentą ir kurie laikytini galinčiais prisidėti prie to, kad klientų tarpuskaitos paslaugas jiems siūlyti būtų per brangu. Kita respondentų pastebėta kliūtis – tiek lankstumo, tiek tikrumo, susijusių su segregacijos ir perkeliamumo galimybėmis, trūkumas. Respondentai atkreipė dėmesį į problemas taikant šiuos reikalavimus, ypač į tai, kad kai kuriose valstybėse narėse juos galėtų būti sunku įgyvendinti dėl nacionalinių nemokumo teisės aktų. Galiausiai, keletas respondentų tvirtino, kad net jei minėtas kliūtis būtų galima pašalinti, kai kurios mažos finansų sandorio šalys, kurioms taikomi tarpuskaitos reikalavimai, nesiimtų tokios ribotos veiklos nebiržinių išvestinių finansinių priemonių rinkose, dėl kurios joms nėra komerciškai tikslinga diegti tarpuskaitos sprendimus. Turėtų būti apsvarstyta galimybė imtis veiksmų klientų tarpuskaitos kliūtims pašalinti.

c) Pensijų sistemos įstaigos

Šiuo metu pensijų sistemos įstaigos Komisijos deleguotuoju reglamentu atleistos nuo tarpuskaitos pareigos pagal ERIR. Ši išimtis nustos galioti ne vėliau kaip 2017 m. rugpjūčio 16 d. ir jos galiojimas gali būti pratęstas dar vieniems metams kitu Europos Komisijos deleguotuoju aktu. Kaip nurodyta Komisijos ataskaitoje, kurioje įvertinama pagrindinių sandorio šalių pažanga ir pastangos ieškant techninių sprendimų, kaip pensijų sistemos įstaigos galėtų teikti negrynųjų pinigų įkaitą kaip kintamąsias garantines įmokas, taip pat poreikis numatyti šį sprendimą palengvinančias priemones, vis dėlto mažai tikėtina, kad artimoje ateityje bus parengti tarpuskaitos sprendimai, kaip pensijų sistemos įstaigoms pateikti nepiniginį turtą kaip kintamąją garantinę įmoką. Kai tik baigs galioti šiuo metu pagal ERIR numatyta laikina tarpuskaitos išimtis, pensijų sistemos įstaigoms teks: i) arba remtis atpirkimo rinkomis siekiant transformuoti įkaitą, arba ii) didinti savo turimą pinigų kiekį, palyginti su savo nepiniginio turto kiekiu. Pirmasis scenarijus gali nebūti patikimas sprendimas rinkos kintamumo laikotarpiais, o dėl atpirkimo rinkų perkrovos joms galėtų kilti platesnio masto likvidumo ir stabilumo pavojų. Antrasis scenarijus turėtų neigiamą poveikį pensijų sistemos įstaigų išmokų gavėjų pensinėms pajamoms, kuris, Europos Komisijos užsakyto esamos padėties tyrimo vertinimu, visoje ES per 20–40 metų siektų 3,66 %.

Turėtų būti atliktas vertinimas, ar dabartinės išimties galiojimas galėtų būti pratęstas arba ji galėtų tapti nuolatine išimtimi nepakenkiant ERIR tikslui sumažinti sisteminę riziką, nes pensijų sistemos įstaigoms toliau būtų taikomi dvišalių garantinių įmokų reikalavimai ne biržos sandoriams, kurių tarpuskaitos pagrindinė sandorio šalis neatlieka, kad būtų sumažinta sisteminė rizika.

5.IŠVADOS

Neatrodo, kad yra poreikis iš esmės keisti esminių ERIR reikalavimų, kurie būtini siekiant išvestinių finansinių priemonių rinkoje užtikrinti skaidrumą ir sumažinti sisteminę riziką, pobūdį.

Vis dėlto, išanalizavus informaciją, gautą vykstant ERIR peržiūros procesui ir kvietimo teikti įrodymus procesui, reikėtų apsvarstyti veiksmus šioje ataskaitoje nurodytoms problemoms spręsti.

Visų pirma, reikalingas tolesnis vertinimas siekiant nustatyti, kaip sumažinti nustatytas problemas, kad būtų galima paprasčiau taikyti ERIR, nes taip būtų galima sumažinti rinkos dalyviams tenkančią reguliavimo naštą ir sudaryti sąlygas sklandžiau įgyvendinti reikalavimus, kartu užtikrinant, kad ERIR tikslai vis tiek būtų pasiekti. Per šį procesą reikėtų atidžiai apsvarstyti tarptautinius principus, taikomus išvestinių finansinių priemonių rinkų srityje, siekiant užtikrinti veiksmingą pasaulinių rinkų veikimą. Be to, šia iniciatyva būtų remiama Komisijos geresnio reglamentavimo darbotvarkė, nes būtų išvengta nereikalingų išlaidų, kurias šiuo metu patiria bendrovės, ir šias lėšas būtų galima panaudoti investicijoms.

Vykdydama Reglamentavimo kokybės ir rezultatų programą Komisija pasiūlys 2017 m. atlikti ERIR teisėkūros peržiūrą, kuri bus vykdoma kartu su poveikio vertinimu, kurio metu bus išsamiau apsvarstyti įvairūs spręstini klausimai. Atlikdama šią peržiūrą Komisija taip pat įvertins atitinkamus su ERIR susijusius techninius standartus.

Galiausiai, Komisija taip pat siūlo teisės aktą dėl pagrindinių sandorio šalių gaivinimo ir pertvarkymo, kuriame aptariami ERIR neaptarti aspektai, pvz., gaivinimo planavimas, pertvarkymo planavimas ir kliūčių pagrindinių sandorio šalių pertvarkymo galimybėms šalinimas, kad valdžios institucijos galėtų veiksmingai kovoti su jų finansiniais sunkumais be reikalo nemažindamos finansinio stabilumo ir nerizikuodamos viešosiomis lėšomis.